Otabek Umarov Osiyo Olimpiya Kengashining vise-prezidenti etib saylandi

O`monning Maskat shahrida Osiyo Olimpiya Kengashi (OOK)ning navbatdagi Bosh Assambleyasi o`z ishini boshlamoqda.
Bugun Assambleyadan bir kun avval an`anaga ko`ra 74-Ijroiya qo`mitasi yig`ilishi bo`lib o`tdi. Unda tashkilot rahbariyatining yangi tarkibi va Ijroiya qo`mitasiga a`zolar saylandi.
OOK Konstitusiyasida (qoidalarni qo`llash, 71 va 76-moddalariga asosan) 5 yirik kompleks musobaqalarga mezbon mamlakat OOK vise-prezidenti lavozimiga nomzod ko`rsatish huquqiga ega bo`lishi qayd etilgan.
O`zbekiston 2025 yil IV yoshlar Osiyo o`yinlarini qabul qilishi evaziga birinchi marta o`z vakilini sayyoramizning eng yirik qit`asida olimpiya harakatiga mas`ul bo`lgan tashkilot rahbariyatiga nomzod sifatida taklif etish imkoniga ega bo`ldi.
Mazkur nufuzli anjumanning biz uchun e`tiborli jihati, OOK vise-prezidentligiga nomzodlar qatorida hamyurtimiz, Markaziy Osiyo MMA Konfederasiyasi rahbari Otabek Umarov ham bor edi.
10 dekabr kuni bo`lib o`tgan O`zbekiston Milliy olimpiya qo`mitasi Ijroiya qo`mitasining navbatdan tashqari onlayn yig`ilishida Otabek Umarovni mamlakatimiz nomidan OOK vise-prezidentligiga nomzod sifatida tavsiya etishga qaror qilingandi. Bugun bo`lib o`tgan Osiyo Olimpiya Kengashi Ijroiya qo`mitasi yig`ilishida Otabek Umarov nomzodi bir ovozdan ma`qullandi va Otabek Muhammadilevich tashkilot vise-prezidenti etib rasman saylandi.
“Avvalambor, menga bildirilgan yuksak ishonch uchun barchaga o`z minnatdorchiligimni bildirib qolaman. Bunday nufuzli tashkilotda mamlakatimiz manfaatlarini himoya qilish, qit`ada olimpiya harakatini rivojlantirishga hissa qo`shish men uchun sharaf. 
Toshkentda o`tadigan 2025 yilgi yoshlar Osiyo o`yinlarini o`tkazish Yangi O`zbekiston uchun jahon hamjamiyati oldidagi jiddiy sinovlardan biri. Muhtaram Prezidentimiz va hukumatimizning qo`llab-quvvatlashi bilan ushbu musobaqani yuqori saviyada tashkil qilishga bor kuch va g`ayratimizni ishga solamiz», – dedi Otabek Umarov.
Ertaga, 16 dekabr kuni Maskatda Osiyo Olimpiya kengashining Bosh Assambleyasi yig`ilishi bo`lib o`tadi. Unda Otabek Umarov rasman OOK vise-prezidenti sifatida ishtirok etadi. Yanada ahamiyatlisi, Assambleya doirasida OOK va O`zbekiston tomoni o`rtasida 2025 yil yoshlar Osiyo o`yinlarini Toshkentda o`tkazish bo`yicha shartnoma imzolash marosimi bo`lib o`tadi.
OOK Bosh Assambleyasi yig`ilishida O`zbekiston nomidan Milliy olimpiya qo`mitasi raisi Rustam Shoabdurahmonov, Jismoniy tarbiya va sport vazirining birinchi o`rinbosari Ravshan Irmatov, qo`mita Bosh kotibi, Toshkent-2025 IV yoshlar Osiyo o`yinlari direktori O.Kasimov, MOQ raisi o`rinbosarlari S.Polatov, A.Kamilov, shuningdek, MOQ raisi maslahatchilari I.Shodiev va Sh.Asatullaevlar ishtirok etmoqda.